Wat praat ons met onsself? | Toortsie, Kameel en Bokbaaivygie se blog
Ontvang ‘n kompliment met grasie →
Wat praat ons met onsself?
Posted on Maart 23, 2017	by Toortsie
Ons kan onsself negatief, óf positief, beïnvloed.
Dis baie makliker om positief te dink, positief te voel, positief op te tree as alles voor die wind gebeur, maar kry ‘n bietjie wind van voor en die hele situasie verander.
Laat daar net iewers ‘n ongemaklikheidjie in jou gesin gebeur, of iets maak jou net effens onseker, jy het dalk sleg geslaap, jou vrou het dalk PMS, iemand het onnodig vir jou skeef aangekyk of getoet, en die hele prentjie verander.
Skielik kom die selfgesels, die gekrap in jou gedagtes, die oor en oor beleef van die situasie en voor jy jou kom kry raak jy negatiewer en negatiewer. Jy begin woorde soos ‘nooit’ en ‘altyd’ gebruik. In jou gedagtes herleef jy soortgelyke situasies en begin jy dalk klem lê op goed wat nie beklemtoon moet word nie.
Dit kom my ook oor. Net ‘n nag sleg geslaap, ek verlang na my kleinkinders, nog iets het effens skeef geloop, my rug is seer, en ek begin met myself praat. Verkeerdom praat. Verkeerde gedagtes lei tot die volgende verkeerde gedagtes en kort voor lank is ek ‘n geïrriteerde handgranaat, gereed om te ontplof, die slagpennetjie al driekwart uit.
Die probleem is, jou onderbewussyn glo alles wat jy sê.
As ons insidente foutief interpreteer, as ons verkeerde dinge ooraksentueer, begin ons leuens glo wat verskriklik ná aan die waarheid is, maar nie waar is nie. En ons tree op vanuit hoe ons glo.
Ons moet KYK wat ons vir onsself sê, ons moet waak teen negatiewe gedagtes wat die duiwel subtiel daar plaas om sy doel te bereik. Onthou, sy doel is om ons af te trek, siek te maak, ons verhoudings op te breek.
Toortsie, jy moet lees hier en luister!
Hê ‘n positiewe dag!
‘Every good thought you think is contributing its share to the ultimate result of your life.’ – Grenville Kleiser
This entry was posted in Geleefde Christenskap, Huwelik en Verhoudings, Motivering en Bemoediging. Bookmark the permalink.
14 Responses to Wat praat ons met onsself?
Maart 23, 2017 om 7:30 vm
Dis so goed gesê en so van toepassing.
Maart 23, 2017 om 7:32 vm
Jong, uit niks uit draai ek en myself soms anderkant Daantjie en die kalwerhok, weet ek waar Dawid die wortels begrawe het, en is alles en almal opgefoeter ná die tyd.
Ai Toortsie, ek wens ek kon hierdie skryfsel van jou net so voor my een meisiekind neersit en sê: lees en leer my engel.
Maart 23, 2017 om 7:33 vm
Hierdie skryf ek 100% vir myself! Mens weet al die dinge, maar luister en leer is ‘n ander storie.
Maart 23, 2017 om 11:29 vm
Jy klink altyd vir my vrolik en positief so jy doen dit reg!
Maart 23, 2017 om 11:53 vm
Dankie, maar as die donderweer kom, kom hy met mening!
Maart 23, 2017 om 10:09 nm
Ai ek weet nie hoekom ons almal so hard op onsself is nie. Pleks ons ronddans en sing: I feel pretty…
Maart 24, 2017 om 6:36 vm
Oh so pretty! 😁
Maart 24, 2017 om 7:11 vm
volgende jaar, DV gaan ek darie show kyk!
Maart 24, 2017 om 7:12 vm
Ek het dit mos verlede jaar gesien toe was daardie meisie wat die onderhoud met my gevoer het, in die hoofrol.
Maart 24, 2017 om 6:37 vm
Ons laat toe dat onsself én ander ons vreugde steel.
Maart 24, 2017 om 1:05 nm
Hiermee kan ek myself een honderd persent vereenselwig. Ek het daai sleg manier om myself sleg te se as ek dom optree of verbrou. Ek weet ek moet dit nie doen nie, maar as ek my weer kry……..
Maart 24, 2017 om 1:19 nm
O jaaa ek weet. Ek ook
Take every thought captive and bring it into obedience to Jesus Christ…. is die pad van oorwinning oor ons gedagtes. Net nie aldag maklik nie 😦